S. Janiš, poslanec: (2009-12-08):
A práve táto novela zasahuje do toho, že vlastníci, zobuďte sa, vy máte v rukách majetok a na tomto majetku robia biznis iní ľudia a vám z biznisu na tomto vašom majetku dávajú odrobinky. Smeti, vrece zemiakov, vrece pšenice alebo nič, lebo nebol biznis, lebo nebola úroda. Ale nie je tomu tak. Naša nevedomosť a ich šikovnosť vedie k tomu, že oni robia biznis a vlastníci pôdy, milióny ľudí, ktorí vlastnia pôdu na Slovensku, ťahajú za kratší koniec. A tu treba urobiť normálnu osvetu a prebudiť vzťah k vlastníctvu, aj čo sa týka pôdy. Nielen nehnuteľností, nielen bytov, nielen rôznych objektov a tak ďalej, ale vlastníctvo je aj pôda. A aj táto pôda, ktorá v minulosti živila celé rodiny, aj dnes robia na nej biznis a majú biznis iní, a nie vlastníci. Deväťdesiat percent pôdy je v nájomných rukách. To, že nájom je poddimenzovaný alebo žiadny, to všetci vieme. Môžeme sa baviť o tom, či 40 % povinného nájmu z dotácie na plochu je veľa alebo málo. Na juhu málo, na severe veľa. Ale skúsme to pustiť do druhého čítania a ošetríme aj toto. Veď tu nikto nechce zdierať tých, ktorí na tej pôde robia tých nájomcov. Ale nepripustíme to, aby boli zdieraní vlastníci, ktorí dnes sú zdieraní. O tomto je táto novela. Vieme, že priama platba na plochu a nikto v tejto novele nesiaha na iné platby, na platby, ktoré sú za plodiny. On dostane tú platbu na plochu, či pestuje, nepestuje, pokosí raz alebo dva, alebo trikrát. Tak z tejto platby, ktorú dostane na plochu, chceme dať vlastníkovi 40 %. Málo, veľa. My navrhujeme 40. Ale diskutujme o tom či 40, alebo 30, alebo na severe ináč a na juhu ináč. Čím môžu strašiť vlastníkov pôdy tí, ktorí na tejto pôde dnes hospodária a robia na nej dobrý biznis? Môžu strašiť nás vlastníkov tým, že budeme musieť platiť dane. V tom katastri, v ktorom máme túto pôdu. To značí, sú to dane z nehnuteľností obciam a mestám. Budete platiť, vážení vlastníci, dane. Dnes celý tento systém, za vás zaplatil dane nájomca, vy ani neviete koľko. Nás to nezaujímalo, či zaplatil korunu, alebo 100 korún, alebo eur, alebo 100 eur. To nás netrápilo preto, lebo tie dane platil niekto iný. Či boli vysoké, alebo nízke, nezaujímali sme sa, lebo sme to nepotrebovali, lebo ich platil niekto iný. Toto má dva rozmery. Jeden rozmer je, že starosta bude musieť, alebo obecné zastupiteľstvo, alebo starosta bude musieť vydať viac daňových výmerov pre viacerých a nielen pre jedného nájomcu. Ale v poriadku. Dnešný počítačový systém nie je problém, či bude tých nájomcov desať, alebo sto, alebo bude iba jeden. Žiaden problém. Ale starosta bude musieť byť veľmi obozretný, lebo bude postupovať voči vlastníkom pôdy, ktorí sú v jeho katastri. Úplne normálna dobrá kontrola, každý bude zainteresovaný. Aj človek vlastník na tom, ako funguje samospráva, bude sa zaujímať o to vézedenko, ktoré sa vždy v decembri prijíma na budúci rok, ale aj obec sa bude musieť zaujímať, akých vlastníkov v tom svojom katastri má a akú veľkú daň im dá. Ale ak budú strašiť ľudí tým, že sa vám zvýšia náklady, alebo budete musieť platiť daň, tak jedným dychom im v tejto novele vravíme, že daň, ktorú zaplatíte za tieto pozemky, bude oveľa nižšia, ako bude nájomca povinný vám zaplatiť za to, že ste mu prenajali pôdu. Takže akékoľvek strašenie ľudí, že pôjde rodinný rozpočet do mínusu, je blud. Za nájom pozemkov dostanete viac, ako zaplatíte daň v danej obci, v ktorej katastri máte tieto pozemky. Ak niekto bude strašiť daňou, vlastníci, nenechajte sa zastrašiť preto, lebo to nie je pravda. Dostanete viac, ako zaplatíte dane. A ten váš vzťah k tej pôde nás vlastníkov bude oveľa väčší a oveľa taký intímnejší ako dnes, keď je imaginárny. A ak ja budem mať evidentne ten svoj majetok nejako usporiadaný a budem vedieť, že sa na ňom hospodári, tak aj ten vzťah k tomu môjmu majetku, aj ten môj vzťah k tomu nájomcovi voči tej pôde bude oveľa iný, ako keď taký imaginárny, dajte mi pokoj, ja mám tam hektár, tam dva a tu tam a tu tam, dajte mi s tým pokoj, ja sa o to strať nebudem, bude úplne iný. A tým pádom aj hospodárenie na tejto pôde vlastníkov, ten vzťah tých vlastníkov k tejto pôde bude iný a možno aj záujem, ako sa na tejto mojej pôde hospodári, bude iný. A toto je tiež ďalší cieľ našej novely, ktorej nositeľom je kolega Golian. Ak niekto bude tvrdiť, že zisk v tomto roku na tejto pôde a hospodárenie na tejto pôde bol malý alebo nulový, alebo, nedajbože, záporný, a preto nemôže dnes vyplatiť nájom, čo sa bežne deje, nie je pravda. Podotýkam, nesiahame na dotácie, ktoré dostáva ten, ktorý túto pôdu obrába, čo sa týka plodín. Žiadnych iných dotácií sa nedotýkame iba tých, ktoré dostáva na plochu pôdy. Nijakej inej. To značí, ak robí biznis na tejto pôde, tak to, čo mu zostane 60 % z dotácie na pôdu plus ďalšie dotácie na plodiny, plus zisk z toho, čo predá, je čisto jeho. To značí, že dobrý hospodár by teoreticky aj prakticky mal, ak je dobrý biznismen, na tejto pôde aj za týchto podmienok uhrať dobrý výsledok a bude spokojný aj vlastník, lebo dostane 40 % z dotácie na plochu, a bude spokojný aj ten, ktorý na tejto pôde hospodári preto, lebo 60 % dotácie mu zostane na neho, dostane dotácie na plodiny plus nejaký biznis k tomu a budú spokojní všetci. Dnes je situácia taká, že spokojní sú len tí, ktorí prenajímajú pôdu a na nej hospodária, a nespokojní sú vlastníci alebo nespokojných je časť vlastníkov, lebo ani nevedia o tom, že majú byť nespokojní. A o tomto je táto novela zákona, o tomto je, aby sme vzbudili vzťah k vlastníctvu, aby sme možno aj prebudili, alebo dali ľuďom vedomosť o tom, že keď vlastníte pôdu, vlastníte majetok. Keď vlastníte byt a prenajímate ho, perfektne viete, za akú sumu ho máte predať. Tam vás nikto neobabre. Viete, aká je cena nájmu. Ale na pôdu, toto sa ešte nevžilo u nás, ešte to nemáme tak zažité, že aj pôda je majetok. Niekedy možno väčší ako ten byt niekde v územiach, kde tie byty a nájmy bytov nejdú. Vzbudenie pocitu vlastníctva k pôde ako ku gruntu, ktorý živil našich predkov, je alfa a omega tejto novely zákona. A preto si dovolím požiadať aj ctenú koalíciu, aby sme v prípade, že máte výhrady k výške toho nájmu, či 40, 30, alebo ešte viac percent dáte vlastníkovi pôdy, v druhom čítaní sme v podstate pripravení na tieto zmeny reflektovať, prijať ich a dohodnúť sa na tom, ale to, že by mala prejsť táto novela zákona o vlastníctve, o dobrom vzťahu k pôde, o tom nemám pochýb ani s mojím spolupredkladateľom pánom poslancom Golianom, že sme urobili dobrú novelu zákona pre všetkých vlastníkov, možno trošku horšiu novelu zákona pre všetkých, ktorí dodnes na tejto pôde robia biznis a vlastníkom dávajú málo alebo nič. Ďakujem vám.